ລັດຖະມົນຕີ ສາທາລະນະສຸກ ຂອງລາວ ຍອມຮັບວ່າ ຄົນລາວສູບຢາຫຼາຍທີ່ສຸດໃນ ອາຊ່ຽນ
ທ່ານ​ບຸນ​ກອງ​ ສີ​ຫາ​ວົງ ລມຕ ກະຊວງ​ສາທາລະນະ​ສຸກ ​ໄດ້​ຖະ​ແຫລ​ງຕໍ່​ກອງ​ປະຊຸມ​ວ່າ​ ຄົນລາວສູບຢາ ​ສະ​ເລ່ຍສູງ​ທີ່​ສຸດ​ ໃນ​ກຸ່ມອາ​ຊ່ຽນ​
ລັດຖະມົນມົນຕີລາວ ຍອມຮັບວ່າປະຊາຊົນລາວ ສູບຢາຄິດເປັນ ມູນອັດຕາສະເລ່ຍເຖິງ 27 4 ເປີເຊັນ ຂອງປະຊາກອນທີ່ອາຍຸ ຕັ້ງແຕ່ 15 ປີຂຶ້ນໄປ ໂດຍຖືເປັນອັດຕາສະເລ່ຍ ທີ່ສູງທີ່ສຸດ ໃນກຸ່ມ ອາຊ່ຽນດ້ວຍກັນ ທ່ານບຸນກອງ ສີຫາວົງ ລັດຖະມົນຕີຊ່ວຍວ່າການ ກະຊວງສາທາລະນະສຸກ ໄດ້ຖະແຫລງ ຍອມຮັບຕໍ່ກອງປະຊຸມວ່າ ດ້ວຍການຄວບຄຸມຢາສູບ ໃນອາຊ່ຽນຄັ້ງທີ 6 ທີ່ມີຂຶ້ນຢູ່ນະຄອນຫຼວງວຽງຈັນ ເມື່ອບໍ່ນານມານີ້ວ່າ ໃນປັດຈຸບັນມີປະຊາຊົນລາວ ຄິດເປັນອັດຕາສະເລ່ຍເຖິງ 27 4 ເປີເຊັນ ຂອງຈຳນວນປະຊາກອນ ທີ່ອາຢຸຕັ້ງແຕ່ 15 ປີ ຂຶ້ນໄປນັ້ນ ໄດ້ພາກັນສູບຢາເປັນກິດຈະກຳປະຈຳວັນ ໂດຍພາຍໃຕ້ສະພາບການດັ່ງກ່າວນີ້ ບໍ່ພຽງແຕ່ຈະຖືເປັນການສູບຢາ ທີ່ມີອັດຕາສະເລ່ຍສູງທີ່ສຸດ ໃນບັນດາປະເທດສະມາຊິກ ໃນກຸ່ມອາຊ່ຽນດ້ວຍກັນເທົ່ານັ້ນ ຫາກແຕ່ການສູບຢາ ທີ່ມີປະລິມານລວມສູງກວ່າ 189 ລ້ານຊອງໃນແຕ່ລະປີນັ້ນ ກໍຍັງເຮັດໃຫ້ປະຊາຊົນລາວ ຕ້ອງເສຍຊີວິດໄປ ໃນອັດຕາສະເລ່ຍເຖິງ 8,000 ກວ່າຄົນ ໃນແຕ່ລະປີອີກດ້ວຍ ທ່ານບຸນກອງ ໄດ້ໃຫ້ການຢືນຢັນດ້ວຍວ່າ ສາເຫດທີ່ສຳຄັນປະການໜຶ່ງ ທີ່ເຮັດໃຫ້ປະຊາຊົນລາວ ພາກັນສູບຢາຫຼາຍຂຶ້ນນັບມື້ ກໍຄືການທີ່ຢາສູບໃນລາວສາມາດຊື້ໄດ້ງ່າຍ ແລະມີລາຄາຖືກ ເພາະວ່າພາສີອາກອນທີ່ຈັດເກັບ ຈາກຢາສູບໃນລາວມີອັດຕາສະເລ່ຍພຽງແຕ່ 20 ເປີເຊັນເທົ່ານັ້ນ ໃນຂະນະທີ່ປະເທດອື່ນໆໃນອາຊ່ຽນດ້ວຍກັນຈັດເກັບ ໃນອັດຕາສະເລ່ຍເຖິງ 70 ເປີເຊັນ ນອກຈາກນີ້ ການທີ່ລາວມີຊາຍແດນຕິດຕໍ່ກັບ 5 ປະເທດໃນເຂດລຸ່ມແມ່ນ້ຳຂອງດ້ວຍກັນ ກໍຍັງເປັນເງື່ອນໄຂ ທີ່ເຮັດໃຫ້ຂະບວນການຄ້າເຖື່ອນ ສາມາດລັກລອບຢາສູບຈາກຕ່າງປະເທດ ເຂົ້າມາໃນລາວໄດ້ ໃນທຸກທິດທຸກທາງ ປະກອບກັບການປຸກລະດົມ ໃຫ້ປະຊາຊົນລາວ ພາກັນຢຸດເຊົາ ຈາກການສູບຢາກໍຍັງບໍ່ເປັນຜົນດ້ວຍແລ້ວ ຈຶ່ງເຮັດໃຫ້ການສູບຢາໃນລາວ ຍັງມີທ່າອຽງເພີ່ມຂຶ້ນນັບມື້ອີກດ້ວຍ ທາງດ້ານ ພົນຈັດຕະວາສົມແກ້ວ ສີລາວົງ ຮັກສາການລັດຖະມົນຕີວ່າການ ກະຊວງປ້ອງກັນຄວາມສະຫງົບ ກໍໄດ້ຖະແຫລງຍອມຮັບວ່າ ເປັນການຍາກຢ່າງຍິ່ງ ທີ່ຈະສາມາດບັນລຸເປົ້າໝາຍໃນການເຮັດໃຫ້ລາວ ເປັນປະເທດທີ່ປອດຈາກ ບັນຫາຢາເສບຕິດໄດ້ໃນປີ 2015 ທີ່ຖືເປັນເປົ້າໝາຍຮ່ວມກັນຂອງປະເທດສະມາຊິກ ໃນກຸ່ມອາຊ່ຽນທັງ 10 ປະເທດ ທັງນີ້ໂດຍເຖິງແມ່ນວ່າ ທາງການລາວ ຈະໄດ້ດຳເນີນມາດຕະການປາບປາມຢ່າງໜັກກໍຕາມ ຫາກແຕ່ວ່າ ກໍບໍ່ສາມາດຈະທຳລາຍເຄືອຂ່າຍການຄ້າຢາເສບຕິດໃຫ້ໝົດໄປໄດ້ເລີຍ ເນື່ອງຈາກວ່າ ຜູ້ຕ້ອງຫາໃນຄະດີຢາເສບຕິດ ທີ່ຖືກຈັບກຸມນັ້ນ ຈະບໍ່ຍອມໃຫ້ຂໍ້ມູນ ທີ່ເຊື່ອມໂຍງໄປເຖິງສະມາຊິກຄົນອື່ນໆ ໃນເຄືອຂ່າຍຂອງພວກເຂົາເຈົ້າເລີຍ ດັ່ງທີ່ພົນຈັດຕະວາສົມແກ້ວ ໄດ້ໃຫ້ການຢືນຢັນວ່າ: ທາງດ້ານທ່ານກຸ ຈັນສີນາ ປະທານຄະນະກຳມະການ ຄວບຄຸມ ແລະກວດກາຢາເສບຕິດ ແຫ່ງຊາດ ໄດ້ໃຫ້ການຢືນຢັນວ່າ ທາງການລາວ ໄດ້ດຳເນີນມາດຕະການສະກັດກັ້ນ ແລະ ປາບປາມເຄື່ອຂ່າຍການຄ້າຢາເສບຕິດຢ່າງເຂັ້ມງວດ ທັງຍັງໄດ້ຮ່ວມມືກັບປະເທດເພື່ອນບ້ານ ໃນການສ້າງຕັ້ງໜ່ວຍພິເສດ ເພື່ອປະສານງານໃນການປາບປາມ ຢູ່ຊາຍແດນເປັນການສະເພາະດ້ວຍ ທັງນີ້ ໂດຍເຂດທີ່ຂະບວນການຄ້າຢາເສບຕິດ ສວຍໃຊ້ເປັນເສັ້ນທາງໃນການລັກລອບຂົນສົ່ງຢາເສບຕິດ ຈາກເຂດສາມຫລ່ຽມຄຳ ໄປຕ່າງປະເທດຫຼາຍທີ່ສຸດໃນລາວ ກໍຄືຖະໜົນເລກ 13 ຈາກພາກເໜືອຕໍ່ມາຍັງຖະໜົນເລກ 9 ໃນແຂວງສະຫວັນນະເຂດ ຕໍ່ໄປຍັງຫວຽດນາມ ແລະປະເທດທີ 3 ຕາມລຳດັບ